b"\n_START_ARTICLE_\nGymnothorax shaoi\n_START_SECTION_\nEtimologia\n_START_PARAGRAPH_\nGymnothorax prov\xc3\xa9 dels mots grecs gymnos (nu, no vestit) i thorax, -akos (t\xc3\xb2rax), mentre que shaoi fa refer\xc3\xa8ncia al Dr. Kwang-Tsao Shao per les seues contribucions a l'estudi dels peixos de Taiwan.\n_START_SECTION_\nDescripci\xc3\xb3\n_START_PARAGRAPH_\nFa 60,8 cm de llarg\xc3\xa0ria m\xc3\xa0xima. Cos i aletes de color marr\xc3\xb3 clar (conservat en alcohol o formol, es torna gris marr\xc3\xb3) i amb taques marrons fosques m\xc3\xa9s grans als flancs (en 3 fileres com a m\xc3\xadnim: una al llarg de la l\xc3\xadnia lateral, una altra al llarg de la base de l'aleta dorsal i una altra al llarg de la base de l'aleta anal). Aleta dorsal moderadament alta i amb unes poques taques de color caf\xc3\xa8 fosc. Mand\xc3\xadbules i abdomen clars. \xc3\x80rea anterior del cap sense grans taques fosques. Quan \xc3\xa9s viu, l'iris dels ulls \xc3\xa9s de color groc a taronja i les taques del cos de color marr\xc3\xb3 rogenc fosc. Narius anteriors tubulars a cada costat de l'extrem del musell. Boca en posici\xc3\xb3 terminal i capa\xc3\xa7 de tancar completament. Dents de les mand\xc3\xadbules caniniformes i, generalment, uniserials. Canal supraorbitari amb 3 porus, conducte infraorbitari amb 4 i canal mandibular amb 6-7. 5-9 dents vomerianes, petites i en una s\xc3\xa8rie lineal. Aquesta esp\xc3\xa8cie \xc3\xa9s clarament diferent al seu cong\xc3\xa8nere m\xc3\xa9s similar, Gymnothorax fimbriatus, pel seu color corporal marr\xc3\xb3, les taques marrons fosques en 3 fileres dels flancs, les aletes sense vores clares, menys v\xc3\xa8rtebres (128 vs. 143) i una grand\xc3\xa0ria m\xc3\xa9s petita (60,8 mm vs. 88,3).\n_START_SECTION_\nH\xc3\xa0bitat i distribuci\xc3\xb3 geogr\xc3\xa0fica\n_START_PARAGRAPH_\n\xc3\x89s un peix mar\xc3\xad, bentopel\xc3\xa0gic i de clima temperat, el qual viu al Pac\xc3\xadfic nord-occidental: el sud-est de Taiwan.\n_START_SECTION_\nObservacions\n_START_PARAGRAPH_\n\xc3\x89s inofensiu per als humans i el seu \xc3\xadndex de vulnerabilitat \xc3\xa9s de moderat a alt (46 de 100)."